钦定古今图书集成/明伦汇编/氏族典/第263卷 > 王凝
## 钦定古今图书集成/明伦汇编/氏族典/第263卷 > 王凝

按《唐书王翃传》：“翃兄翊。翊曾孙凝，字成庶，少孤，依其舅宰相郑肃，举明经、进士，皆中，历台省，寖知名，擢累
礼部侍郎，不阿权近。出为商州刺史。驿道所出，吏破
产不能给。而州有冶赋羡银，常榷直以优吏奉，凝不
取，则以市马，故无横扰，人皆慰悦。徙湖南观察使。僖
宗立，召为兵部侍郎，领盐铁转运使。坐举非其人，以”
秘书监分司东都，即拜河南尹，迁宣歙池观察使，时
乾符四年也。王仙芝之党屠至德，势益张，凝遣牙将
孟琢助池守，贼益兵来攻，凝遣樊俦以舟师扼青阳，
俦战不胜，凝斩以徇。诸将闻，皆股栗，以死缀贼，贼不
能进。明年，贼大至，都将王涓阵死。凝益储蓄，缮完以
备贼，贼至不能加。会大星直寝，庭坠，术家言宜上疾
不视事以猒胜。凝曰：“东南国用所出，而宣为大府，吾
规脱祸可矣，顾一方何赖哉！誓与城相存亡，勿复言。”
既而贼去。未几卒，年五十八，赠吏部尚书，谥曰贞。